ມີເດັກນ້ອຍລາວ ຫຼາຍຮ້ອຍຄົນ ຢູ່ເຂດນ້ຳຖ້ວມ ຂາດສານອາຫານ ຢ່າງຮຸນແຮງ
ນອກຈາກບັນຫາ ການຂາດສານອາຫານ ຂອງເດັກດັ່ງກ່າວແລ້ວ ກໍຍັງກວດພົບບັນຫາພະຍາດ ກ່ຽວກັບ ລະບົບການຫາຍໃຈ ແລະພະຍາດຖອກທ້ອງ ທັງໃນເດັກ ແລະຜູ້ໃຫຍ່.
ນັກໂພຊະນາການຂອງອົງການສະຫະປະຊາຊາດ ຢືນຢັນວ່າ ມີເດັກນ້ອຍລາວ ອາຍຸ ລະຫວ່າງ 6 ເດືອນ ຫາ 1 ປີ ຫຼາຍຮ້ອຍຄົນ ຢູ່ເຂດນ້ຳຖ້ວມທີ່ ເມືອງສະໜາມໄຊ ກຳລັງ ປະເຊີນກັບການຂາດສານອາຫານ ຢ່າງຮຸນແຮງ ທ່ານນາງ ຄູນເພັດ ມົງຄົນຄຳ ນັກໂພຊະນາການສຳລັບເດັກຂອງອົງການສະຫະປະຊາ ຊາດ ປະຈຳລາວ ຢືນຢັນວ່າ ບັນຫາສຸຂະພາບອະນາໄມ ຂອງເດັກທີ່ກວດພົບຫຼາຍທີ່ສຸດ ຢູ່ສູນພັກອາໄສຊົ່ວຄາວເທດສະບານເມືອງສະໜາມໄຊ ແຂວງອັດຕະປື ຊຶ່ງໄດ້ຮັບຜົນ ກະທົບ ຈາກໄພນ້ຳຖ້ວມຄັ້ງໃຫຍ່ ທີ່ເກີດຈາກເຂື່ອນເຊປຽນ-ເຊນ້ຳນ້ອຍແຕກ ນັບແຕ່ ວັນທີ 23 ກໍລະກົດ 2018 ເປັນຕົ້ນມາ ກໍຄືບັນຫາການຂາດສານອາຫານ ຢ່າງຮຸນແຮງ ຂອງເດັກອາຍຸ ລະຫວ່າງ 6 ເດືອນ ຫາ 1 ປີ ໂດຍຈາກການກວດສຸຂະພາບຂອງເດັກ ສະເພາະຢູ່ທີ່ສູນພັກອາໄສຊົ່ວຄາວ ເທດສະບານເມືອງໜາມໄຊ ພົບວ່າ ມີເດັກໃນຊ່ວງ ອາຍຸ ດັ່ງກ່າວ ເຖິງ 275 ຄົນ ທີ່ຂາດສານອາຫານຢ່າງຮຸນແຮງ ທ່ານນາງ ຄູນເພັດ ຢືນຢັນວ່າ ຍັງມີເດັກໃນໄວດຽວກັນນີ້ ອີກຈຳນວນບໍ່ໜ້ອຍ ທີ່ກຳລັງ ປະເຊີນບັນຫາດຽວກັນນີ້ ເພາະວ່າ ຍັງບໍ່ທັນໄດ້ດຳເນີນການກວດສຸຂະພາບອະນາໄມ ຂອງເດັກ ທີ່ຢູ່ໃນສູນທີ່ພັກອາໄສຊົ່ວຄາວອື່ນໆ ຊຶ່ງຈະດຳເນີນການໃຫ້ເປັນປະຈຳ ໃນ ແຕ່ລະສັບປະດາ ດັ່ງທີ່ ທ່ານນາງ ຄູນເພັດ ຢືນຢັນວ່າ: ນອກຈາກບັນຫາການຂາດສານອາຫານ ຂອງເດັກດັ່ງກ່າວແລ້ວ ກໍຍັງກວດພົບບັນຫາ ພະຍາດກ່ຽວກັບ ລະບົບການຫາຍໃຈ ແລະພະຍາດຖອກທ້ອງ ທັງໃນເດັກ ແລະຜູ້ໃຫຍ່ ໂດຍສະເພາະການກວດສຸຂະພາບອະນາໄມ ຂອງຜູ້ໃຫຍ່ ຈຳນວນ 700 ກວ່າຄົນນັ້ນ ພົບວ່າ ມີເຖິງ 79 ຄົນ ທີ່ເປັນພະຍາດວັນນະໂຣກ ທີ່ບໍ່ແມ່ນຜົນກະທົບຈາກໄພນ້ຳຖ້ວມ ຄັ້ງນີ້ ຫາກແຕ່ເປັນບັນຫາສຸຂະພາບຂອງປະຊາຊົນ ທີ່ມີມາກ່ອນໜ້ານີ້ແລ້ວ ທາງດ້ານ ທ່ານ ບັນດິດ ເດືອນວິໄລ ຜູ້ຊ່ຽວຊານດ້ານນ້ຳສະອາດຂອງອົງການ UNICEF ປະຈຳລາວ ຢືນຢັນວ່າ ການຂາດນ້ຳດື່ມ ແລະນ້ຳໃຊ້ທີ່ສະອາດນັ້ນ ຖືເປັນບັນຫາທີ່ສຳຄັນ ທີ່ຈະຕ້ອງດຳເນີນການແກ້ໄຂ ດ້ວຍການຈັດຫາແຫລ່ງນ້ຳສະອາດ ເພື່ອຕອບສະໜອງ ໃຫ້ກັບປະຊາຊົນ ທີ່ປະສົບໄພຢ່າງຮີບດ່ວນທີ່ສຸດ ຊຶ່ງຮວມເຖິງການສ້າງວິດຖ່າຍ ແລະ ການປ້ອງກັນພະຍາດຕ່າງໆດ້ວຍ ດັ່ງທີ່ ທ່ານບັນດິດ ໃຫ້ການຢືນຢັນວ່າ: ທາງດ້ານ ທ່ານອຸ່ນຫລ້າ ໄຊຍະສິດ ຮອງເຈົ້າແຂວງອັດຕະປື ລາຍງານວ່າ ເມືອງ ສະໜາມໄຊ ທີ່ໄດ້ຮັບຜົນກະທົບຈາກໄພນ້ຳຖ້ວມ ທີ່ເກີດຈາກກໍລະນີ ເຂື່ອນເຊປຽນ- ເຊນ້ຳນ້ອຍແຕກ ໃນຄັ້ງນີ້ ເປັນເມືອງນຶ່ງທີ່ທຸກຍາກ ທີ່ມີ 40 ບ້ານ 6,771 ຄອບຄົວ ມີພົນລະເມືອງ 36,000 ກວ່າຄົນ ໃນນີ້ມີບ້ານທີ່ຖືກກະທົບ ຈາກໄພນ້ຳຖ້ວມ 13 ບ້ານ ມີ 2,717 ຄອບຄົວ ຫຼື 13,067 ຄົນ ໂດຍທີ່ໄດ້ຮັບຜົນກະທົບ ທັງ 100 ເປີເຊັນ ນັ້ນ ມີ 6 ບ້ານ ຄືບ້ານຫີນລາດ ບ້ານສະໜອງໃຕ້ ບ້ານທ່າຫີນ ບ້ານໃໝ່ ບ້ານທ່າແສງຈັນ ແລະ ບ້ານໃຫຍ່ແທ ທີ່ມີປະຊາກອນລວມກັນ 1,611 ຄອບຄົວ ຫຼື 7,095 ຄົນ ໄດ້ຍົກຍ້າຍມາ ຢູ່ເຂດ ທີ່ປອດໄພ 6 ຈຸດ ຄື ເທດສະບານ ເມືອງສະໜາມໄຊ ບ້ານຕອມຍອດ ບ້ານດອນບົກ ບ້ານປີນດົງ ບ້ານດອນທົດ ແລະ ໂຮງຮຽນມັດທະຍົມສົມບູນຈັນທາ ສ່ວນກ່ຽວກັບການກໍ່ສ້າງທີ່ພັກອາໄສຊົ່ວຄາວ ແລະການຈັດສັນທີ່ຢູ່ອາໄສຖາວອນ ໃຫ້ ຜູ້ປະສົບໄພນັ້ນ ທາງການແຂວງອັດຕະປື ໄດ້ເລືອກເອົາບ້ານໜອງບົກ ບ້ານຕອມຍອດ ແລະ ບ້ານດົງບາກ ເປັນເຂດປຸກສ້າງທີ່ພັກອາໄສຊົ່ວຄາວໃນເນື້ອທີ່ 20 6 ເຮັກຕາ ຊຶ່ງ ການດຳເນີນງານໄດ້ຄືບໜ້າແລ້ວ ເກີນກວ່າ 60 ເປີເຊັນ ສ່ວນການປຸກສ້າງທີ່ຢູ່ອາໄສ ຖາວອນໃສ່ເນື້ອທີ່ 135 ເຮັກຕານັ້ນ ກໍຈະຈັດສັນ ແລະສ້າງເຮືອນ ທີ່ມີຂະໜາດກວ້າງ 20 ແມັດ ຍາວ 40 ແມັດ ໃຫ້ແຕ່ລະຄອບຄົວທີ່ປະສົບໄພດັ່ງກ່າວ ຊຶ່ງຖືເປັນຄວາມຮັບ ຜິດຊອບຂອງກຸ່ມບໍລິສັດ ທີ່ຮ່ວມລົງທຶນໃນໂຄງການເຂື່ອນໄຟຟ້າເຊປຽນ-ເຊນ້ຳນ້ອຍ ເປັນສຳຄັນ